บีทีได้ฤกษ์ขายกองทุนเกาหลี26มี.ค.นี้
บลจ.บีที เตรียมเปิดขายกองทุนเปิดบีที FIF เกาหลี ตราสารหนี้ วันที่ 26 มี.ค.-2 เม.ย.นี้&nbsp;คาดผลตอบแทนหลังหักค่าใช้จ่ายแล้ว 1.60% ต่อปี
24 มี.ค. 2553

บลจ.บีที เตรียมเปิดขายกองทุนเปิดบีที FIF เกาหลี ตราสารหนี้ วันที่ 26 มี.ค.-2 เม.ย.นี้ คาดผลตอบแทนหลังหักค่าใช้จ่ายแล้ว 1.60% ต่อปี

 

อนุสรณ์ บูรณกานนท์
นายอนุสรณ์ บูรณกานนท์ กรรมการผู้จัดการ บริษัท หลักทรัพย์จัดการกองทุน (บลจ.) บีที เปิดเผยว่า บริษัทเตรียมเสนอขายกองทุนเปิดบีที FIF เกาหลี ตราสารหนี้ 12/5 อายุ 12 เดือน มูลค่าโครงการ 2,000 ล้านบาท ระหว่างวันที่ 26 มี.ค. – 2 เม.ย.53 นี้ โดยกองทุนดังกล่าวเน้นลงทุนในพันธบัตรรัฐบาลเกาหลีใต้  ซึ่งได้รับการจัดอันดับความน่าเชื่อถือโดย S&amp;P เท่ากับ A ซึ่งสูงกว่าไทยที่มีอันดับความน่าเชื่อถืออยู่ที่ BBB+ อยู่ 1 อันดับ
นอกจากนี้ ยังป้องกันความเสี่ยงอัตราแลกเปลี่ยนเต็มทั้งเงินต้นและดอกเบี้ย ซึ่งบริษัทคาดว่ากองทุนจะสามารถให้ผลตอบแทนหลังจากทำธุรกรรมป้องกันความเสี่ยงเต็มจำนวนและหักค่าใช้จ่ายกองทุนแล้ว อยู่ที่ประมาณ 1.60% ต่อปี หรือเทียบเท่าดอกเบี้ยเงินฝากก่อนภาษี 1.88%
“พันธบัตรเกาหลี 12 เดือน เป็นพันธบัตรที่มีความเสี่ยงต่ำ อีกทั้งยังให้ผลตอบแทนที่สูงกว่าพันธบัตรหรือเงินฝากภายในประเทศประมาณ 0.50-0.60% ต่อปี จึงเหมาะกับผู้ลงทุนที่รับความเสี่ยงได้ต่ำ และแสวงหาผลตอบแทนที่สูงกว่าเงินฝาก นอกจากนี้ ที่ผ่านมา บลจ.บีทีได้เสนอขายกองทุนพันธบัตรเกาหลีใต้อย่างต่อเนื่อง และประสบความสำเร็จมาโดยตลอด เนื่องจากเป็นการเสนอขายในลักษณะกองทุนระยะสั้นๆไม่เกิน 1 ปี ตามแนวโน้มดอกเบี้ยขาขึ้นในปีนี้” นายอนุสรณ์ กล่าว
นายอนุสรณ์ ยังกล่าวอีกว่า สำหรับภาพรวมเศรษฐกิจของเกาหลีใต้ยังคงเติบโตอย่างต่อเนื่องซึ่งถือว่าเติบโตได้ดีเมื่อเปรียบเทียบกับประเทศในทวีปเอเชีย และเชื่อมั่นว่าประเทศเกาหลีใต้ยังคงมีความมั่นคงจากการที่สถาบันจัดอันดับความน่าเชื่อถือทั้ง Fitch Rating ได้คงอันดับความน่าเชื่อถือของประเทศเกาหลีใต้ ที่ระดับ AA- ส่วน Moody's และ S&amp;P คงอันดับความน่าเชื่อถือของประเทศเกาหลีใต้ ที่ระดับ A+ นอกจากนี้แล้ว ตัวเลขเศรษฐกิจ เช่น หนี้ภาครัฐต่อ GDP ยังอยู่ในระดับต่ำเมื่อเทียบกับประเทศอื่นๆ อีกทั้ง เงินทุนสำรองระหว่างประเทศที่เพิ่มขึ้นต่อเนื่อง และการขยายตัวของรายได้จากการส่งออก ยังแสดงให้เห็นถึงการฟื้นตัวของเศรษฐกิจเกาหลีใต้